Բրենթիս ինո

Բրենթիս ինո (), նիմֆալիդների ընտանիքին պատկանող միջատ, որը գրանցված է Հայաստանի Հանրապետության Կարմիր գրքում։

Նկարագրություն 
Ոչ խոշոր չափի թիթեռ է, որի առջևի թևն ունի 16-18 մմ երկարություն։ Թևերի ընդհանուր գուներանգը մուգ կարմրաաղյուսագույն է։ Առջևի և հետին թևերն ունեն սեռին բնորոշ սև պտերի տրամակապ։

Տարածվածություն 
Տարածված է Փոքր Ասիայում և Հարավային Անդրկովկասում։ Տեսակը հայտնի է Տավուշի (Իջևան քաղաքի շրջակայք), Գեղարքունիքի (Շորժա), Կոտայքի (Հանքավան, Արզական, Ծաղկաձոր) և Սյունիքի (Քաջարան քաղաքի շրջակայք, լքված Փխրուտ գյուղ) մարզերից։

Էկոլոգիա 
Ապրում են ենթալպյան մարգագետիններում և անտառի վերին եզրի բացատներում։

Տալիս են մեկ սերունդ։ Թռիչքը նկատվում է հուլիսի սկզբից մինչև օգոստոսի սկիզբ։

Կենսաբանական առանձնահատկությունները Հայաստանի պայմաններում անհայտ են։

Պահպանություն
Համարվում է հազվագյուտ տեսակ։ Բնության պահպանության միջազգային միության Կարմիր ցուցակի չափորոշիչներով գնահատվում է որպես խոցելի տեսակ։

Թվաքանակը բարձր չէ, թվաքանակի փոփոխության միտումները բացահայտված չեն։

Սպառնացող վտանգներից է անասունների գերարածեցմամբ պայմանավորված տափաստանային էկոհամակարգերի դեգրադացումը։

Պահպանվում է «Սևան» ազգային պարկում և «Զանգեզուր» պետական արգելավայրում։

Ծանոթագրություններ 
 

Միջատներ
Խոցելի տեսակներ
ՀՀ Կարմիր գրքում գրանցված կենդանիներ